b'\n_START_ARTICLE_\nBaia de Arie\xc8\x99\n_START_SECTION_\nIstoric\n_START_PARAGRAPH_\nLa Baia de Arie\xc8\x99, aurul a fost exploatat de primii coloni\xc8\x99ti sa\xc8\x99i. Dezvoltarea zonei a depins exclusiv de industria mineritului. \xc3\x8en anul 1325, Regele Carol Robert a instituit un privilegiu asupra domeniului minier de la Baia de Arie\xc8\x99, pe care l-a concesionat acelor coloni\xc8\x99ti sa\xc8\x99i, care \xc3\xaenfiin\xc8\x9baser\xc4\x83 ora\xc8\x99ul Civitas Ovounberg._NEWLINE_Mineritul din Baia de Arie\xc8\x99 a cunoscut nu doar perioade \xc3\xaenfloritoare, ci \xc8\x99i momente de restri\xc8\x99te, atunci c\xc3\xa2nd filoanele bogate erau epuizate, f\xc4\x83r\xc4\x83 s\xc4\x83 fi ap\xc4\x83rut altele noi. Judele, cet\xc4\x83\xc8\x9benii jura\xc8\x9bi \xc8\x99i to\xc8\x9bi locuitorii din Offenbanya (denumirea localit\xc4\x83\xc8\x9bii \xc3\xaen 1437) cereau printr-un memoriu la Camera din Sibiu, pentru ei \xc8\x99i pentru u\xc8\x99urarea minerilor, un ajutor de 1.000 de florini, semn c\xc4\x83 mineritul era atunci \xc3\xaen sc\xc4\x83dere._NEWLINE_\xc3\x8en perioada interbelic\xc4\x83 a fost sediul unei pl\xc4\x83\xc8\x99i din jude\xc8\x9bul Turda._NEWLINE_Fosta exploatare minier\xc4\x83 nu mai func\xc8\x9bioneaz\xc4\x83, singurele construc\xc8\x9bii \xc3\xaenc\xc4\x83 existente fiind cl\xc4\x83dirile atelierului mecanic \xc8\x99i al birourilor, care apar\xc8\x9bin lichidatorului fostei \xc3\xaentreprinderi miniere. Spa\xc8\x9biul se afl\xc4\x83 acum \xc3\xaen posesia unei firme de construc\xc8\x9bii, Constructor Gavela SRL Oradea, care se ocup\xc4\x83 cu investi\xc8\x9bia \xc3\xaenchiderii \xc8\x99i ecologiz\xc4\x83rii minei din Baia de Arie\xc8\x99.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Baia de Arie\xc8\x99 se ridic\xc4\x83 la 3.461 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.669\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (96,91%). Pentru 2,46% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,29%). Pentru 2,54% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nTransporturi\n_START_PARAGRAPH_\nLocalitatea este deservit\xc4\x83 de o sta\xc8\x9bie de cale ferat\xc4\x83 a Moc\xc4\x83ni\xc8\x9bei (\xc3\xaen prezent inactiv\xc4\x83). Gara Baia de Arie\xc8\x99 este \xc3\xaenscris\xc4\x83 pe lista monumentelor istorice din jude\xc8\x9bul Alba, elaborat\xc4\x83 de Ministerul Culturii si Patrimoniului Na\xc8\x9bional din Rom\xc3\xa2nia \xc3\xaen anul 2010 (cod: AB-II-m-B-20914.06).'